อสังหาได้สองเด้งแบงก์ลดดอกเบี้ย
SIRIรับได้ดีต้นทุนเงินถูกลงQHจ่อขายหุ้นกู้3,000ล้าน
22 ก.พ. 2555

SIRIรับได้ดีต้นทุนเงินถูกลงQHจ่อขายหุ้นกู้3,000ล้าน 
ธุรกิจอสังหาริมทรัพย์มีเฮ! ต้นทุนการเงินลด หลังแบงก์ลงดอกเบี้ย SIRIITDQH ได้ดีเหตุหนี้เยอะ
บริษัทหลักทรัพย์ โนมูระ พัฒนสิน ออกบทวิเคราะห์ว่า ธนาคารพาณิชย์ได้ทยอยปรับลดอัตราดอกเบี้ยทั้งเงินกู้และเงินฝากลง จะส่งผลดีต่อธุรกิจอสังหาริมทรัพย์ทั้งในแง่ของต้นทุนทางการเงิน และการเพิ่มกำลังซื้อของผู้ซื้อให้เพิ่มขึ้น
อย่างไรก็ตาม ดอกเบี้ยลดลงจะส่งผลดีต่อบริษัทที่มีหนี้สินสูง เพราะจะทำให้ต้นทุนดอกเบี้ยจ่ายลดลง
สำหรับบริษัทที่จะได้รับผลดีจากดอกเบี้ยที่ลดลง เช่น บริษัท แสนสิริ (SIRI) บริษัท ควอลิตี้เฮ้าส์ (QH) และบริษัท อิตาเลียนไทย ดีเวล๊อปเมนต์ (ITD) เป็นต้น
ทั้งนี้ ณ สิ้นงวด 9 เดือน ปี 2554 SIRI มีหนี้สินรวม 2.54 หมื่นล้านบาท QH มีหนี้สินรวม 2.36 หมื่นล้านบาท และ ITD มีหนี้ 4.3 หมื่นล้านบาท 
นายวันจักร์ บุรณศิริ ประธานผู้บริหารฝ่ายปฏิบัติการ SIRI กล่าวว่า ธนาคารพาณิชย์ลดดอกเบี้ยลงจะส่งผลดีต่อบริษัท ทำให้ดอกเบี้ยจ่ายลดลง เพราะปัจจุบันโครงสร้างหนี้เงินกู้ของบริษัทประมาณ 2 ใน 3 เป็นหนี้ที่มีอัตราดอกเบี้ยตามตลาด และมีเพียง 1 ใน 3 ที่อัตราดอกเบี้ยคงที่และเป็นหนี้หุ้นกู้ 
นอกจากนี้ ดอกเบี้ยที่ลดลงทำให้บริษัทสามารถจัดโครงการดอกเบี้ย 0% หรือดอกเบี้ยคงที่ได้นานขึ้น และเป็นการกระตุ้นกำลังซื้อ 
สำหรับผลดำเนินงานปี 2554 จะออกมาไม่ได้เลวร้ายอย่างที่ตลาดคาด ส่วนปีนี้น่าจะเป็นปีที่ดี เพราะผลจากการจัดงานที่สยามพารากอนช่วงปลายสัปดาห์ที่ผ่านมา สามารถขายได้มากกว่า 3,600 ล้านบาท ซึ่งเกินเป้าหมายที่วางไว้ และจะทำให้ไตรมาสแรกปีนี้จะมียอดขายเกิน 1 หมื่นล้านบาท จากทั้งปีตั้งเป้ายอดขายที่ 3.2 หมื่นล้านบาท
ทริสเรทติ้งประกาศคงอันดับเครดิตองค์กรหุ้นกู้ไม่มีประกันชุดปัจจุบัน และจัดอันดับหุ้นกู้ไม่มีประกันวงเงินไม่เกิน 3,000 ล้านบาท QH ที่ระดับ A แนวโน้มเชิงลบ ซึ่งเงินที่ได้จากการขายหุ้นกู้ไปชำระคืนหนี้ระยะสั้นบางส่วน และใช้เป็นเงินทุนหมุนเวียน 
“อันดับเครดิตสะท้อนถึงผลงานที่ยาวนานของบริษัทในธุรกิจอสังหาริมทรัพย์ แต่เครดิตอาจถูกลดทอนจากแนวโน้มธุรกิจขาขึ้นและราคาวัสดุก่อสร้างสูงขึ้น รวมถึงค่าจ้างที่จะแพงขึ้นด้วย และการที่บริษัทมีหนี้อัตราส่วนเงินกู้ที่สูงกว่าผู้ประกอบการรายอื่น”
ธนาคารกสิกรไทย (KBANK) ได้ประกาศลดดอกเบี้ยเงินกู้และเงินฝากลง 0.12% อัตราดอกเบี้ยเงินกู้ลูกค้ารายใหญ่ชั้นดี (เอ็มแอลอาร์) ปรับจาก 7.25% เป็น 7.13% อัตราดอกเบี้ยเงินกู้เบิกเกินบัญชีสำหรับลูกค้าชั้นดี (เอ็มโออาร์) ปรับจาก 7.60% เป็น 7.48%
สำหรับอัตราดอกเบี้ยเงินฝากออมทรัพย์ได้ปรับลดลง จากเดิม 0.87% เป็น 0.75% มีผลตั้งแต่วันที่ 22 ก.พ. 2555 เป็นต้นไป และก่อนหน้านี้ธนาคารกรุงเทพ (BBL) ก็ได้ลดดอกเบี้ยในอัตรา 0.12%